**Predkladacia správa**

 Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 75/2015 Z. z., ktorým sa ustanovujú pravidlá poskytovania podpory v súvislosti s opatreniami programu rozvoja vidieka v znení nariadenia vlády Slovenskej republiky č. 163/2015 Z. z. (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z., na základe Plánu legislatívnych úloh vlády SR na rok 2017.

Cieľom návrhu nariadenia vlády je upraviť niektoré ustanovenia za účelom spresnenia určitých postupov, pokiaľ ide o poskytovanie podpory na neprojektové opatrenia. V návrhu nariadenia vlády sa najmä ustanovuje, v ktorých prípadoch môže žiadateľ o poskytnutie podpory požiadať o rozšírenie záväzku z dôvodu navýšenia pôvodnej operácie alebo pribratia ďalšej operácie do skončenia záväzku, spresňujú sa podmienky zabezpečenia analytických rozborov a niektoré podmienky agroenvironmentálno - klimatického opatrenia v nadväznosti na 2. modifikáciu Programu rozvoja vidieka Slovenskej republiky 2014-2020. V návrhu nariadenia vlády sa zároveň navrhujú úpravy formálneho charakteru z dôvodu spresnenia textu s ohľadom na jednoznačnosť výkladu a aplikácie príslušných ustanovení.

Návrh neustanovuje povinnosti a požiadavky nad rámec právnej úpravy Európskej únie.

Návrh nariadenia vlády nebude predmetom vnútrokomunitárneho pripomienkového konania.

Účinnosť nariadenia vlády sa navrhuje od 1. apríla 2017 z dôvodu potreby administrovať predkladané žiadosti o poskytnutie podpôr na rok 2017 na Pôdohospodárskej platobnej agentúre.

Návrh nariadenia vlády bude mať negatívny vplyv na rozpočet verejnej správy, ktorý je však rozpočtovo zabezpečený v rámci schválených výdavkov kapitoly Ministerstva pôdohospodárstva a rozvoja vidieka Slovenskej republiky určených na Program rozvoja vidieka Slovenskej republiky 2014-2020. Návrh nariadenia vlády nebude mať sociálne vplyvy a ani vplyvy na životné prostredie. Návrh nariadenia vlády bude mať pozitívny vplyv na podnikateľské prostredie, nakoľko v predloženom návrhu sú konkrétnejšie zadefinované podmienky pre realizáciu jednotlivých opatrení, ktorých zmenu si vyžiadala aplikačná prax. V súčasnom období nie je možné vyčísliť pozitívne vplyvy navrhovaného nariadenia vlády na podnikateľské prostredie. Návrh nebude mať vplyv na informatizáciu spoločnosti, ani na služby verejnej správy pre občanov.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia vlády sa predkladá na skrátené medzirezortné pripomienkové konanie z dôvodu naliehavosti nadobudnutia jeho účinnosti ešte pred predkladaním žiadostí o poskytnutie podpôr na rok 2017 Pôdohospodárskej platobnej agentúre a z toho vyplývajúcich hospodárskych škôd v sektore poľnohospodárstva.

Návrh bol predmetom pripomienkového konania, ktorého výsledky sú uvedené vo vyhodnotení pripomienkového konania. Návrh sa predkladá bez rozporov.